दिल्लीनि सिमना सेराव गोबां दान आबादारिफोरा सोमावसारनानै भारत सोरखारा बाहायनो नागिरनाय मोनथाम आबाद आयेननि हेंथानि सायाव खुद्रिगासिनो दं। बिसोर अजद होनानै बुंदोंदि मिरु सोरखारा फोसाबनायनि मुङाव हादरनि आबाद खोन्दोखौ कर्प’रेटनि आखायाव गथायनानै होनो सान्दों। बे बेलायाव बिसोर थोंजों बुंदोंदि खुंथाय गोहोया बिनि जोहै आमेरिका, इउरप बायदि जायगायाव जेथिंबो फेलें जानाय आबाद सोदांथाय फर्मुलाखौ भारत हादराव बाहायनो सान्दों। बुंनांगोन दि मोनसे समाव भारत हादरनि पन्जाब, हारियाना बादि रायजोफोरनि आबाद फोथाराव गोबां सोलाय बोदोंमोन आरो बिनि जाहोननि थाखाय उन समफोराव बेफोर रायजोयाव गोहो गोरा आबादारि जोनोम जादोंमोन । नाथाय बिनि गोहोमा हादरनि गुबुन जायगायाव गोग्लैयाखैमोन। मिथिनाय बादिब्ला बिहार, उड़िशा, पश्चिमबंग एबा आसाम बादि रायजोनि आबादारि समाज पन्जाब, हारियाना, गुजराटनि धोनि थामहिनबा गोहो गोरा आबादारिनि रिजायनायाव गोबां उनफिननानै दंमोन। आसामाव दासिमबो गेजेर थाखोनि आबादारि थाखो मोनसेबो खौसेयै गसंनो हायाखै। बिनि उल्थायै जोंनि बेयाव गाहाय-गेजेर आरो हा गैजायै आबादारिफोरा आबादनि खामानि मावनानै जिउ खांगासिनो दं। रायजोनि आबाद रांखान्थिखौ फोथांनानै लाखिगासिनो दं। बुंनांगोन आसामनि साहा आबाद, सर-सापरि ओनसोलनि जोबोर खस्थ’ खालामनानै जिउ खांनाय गोरिब आबादारिफोर आरो ट्राइबेल हारि थानाय माखासे जायगायाव आबाद मावगासिनो दं। नाथाय बिसोर सोरखार आरो बिगुमागिरिफोरजों नाथ्रोद जानानै दोनजानाय बादि ! आसामाव दाबो आबादारिफोरा गुबुन रायजोनि आबादारिफोर बादि मावनो हायाखै। आसामाव हा गैजायै आबादारि गोबां दं। मानोना पन्जाब-हारियाना रायजोनि गोबां जौ बिघा आबादथिलिनि बिगुमा सासे जानायनि उल्थायै आसामनि नै-थाम बिघा हायाव आबाद मावनानै जिउ खांगासिनो थानाय आबादारिखौ हा गैजायै बादि बुंनांगोन। दा आसामनि 90% आबादारिफोरा गावनि नखरखौल’ नायनो थाखाय आबाद मावो। बिसोरहा थोजासे हा गैया आरो गोजौ थाखोनि इसिंयारि दाथाय राहा गैया । सोरखारा बिसोरनि जिउ खांनाय राहानि सायाव मेगन होया। साहा बागानाव मावग्रा साहा आबादारिफोरखौ गावनि आथिङाव गसंदों होननानै बुंनो हाया। बिसोरनि बांसिनानो गिदिर बिगुमा गोनां साहा बागाननि मावग्रा सुबुंफोर। थारैनो आथिखालाव फिसा-फिसा साहा आबादारिफोरबो ओंखारसोदों। नाथाय बिसोरबो गिदिर बिगुमाफोरनि सायावनो सोनारनो गोनां जायो। सर ओनसोलाव आबाद मावनाय फाथो, माय, कुसेर, सबाय, मैगं-थायगं बायदिनि आबादारिफोरा नायसं जायै। बिनि थाखायनो गिदिर कर्प’रेटनि सार्थ’ रैखा खालामनो मिरु सोरखारा बाहायनो नागिरनाय गोदान आबाद आयेना आसामनि आबादारिनि सायाव माबादि गोहोम गोग्लैगोन ? मिरु सोरखारा बाहायनो नागिरनाय बे मोनथाम आबाद आयेना बाहाय जायोब्ला आसाम रायजोनि फिसा आरो मेरौ-जिरौ आबाद मावनानै जाग्रा आबादारिफोरनि मोनथाय लोगोसे माखासे सुबिदाफोरा गोमानो हागौ नामा ? आबाद खोन्दोनि कर्प’रेट जायोब्ला आसामनि आबादारिफोरा आबाद थिलिनि सायाव थानाय मोनथाया गोमानो हागौ नामा ? गोदान आबाद आयेना बाहाय जायोब्ला बे राहाफोरा लासैनो कर्प’रेटनि आखायाव थांगोन नामा ? बिनिखायनो बे आयदायाव आसामनि आबादारिफोराबो गोथौ साननो गोनां जानानै फैदों।